CELEX: 32020D1237
Language: lt
Date: 1598313600000
Title: Komisijos sprendimas (ES) 2020/1237 2020 m. rugpjūčio 25 d. kuriuo Jungtinei Karalystei leidžiama pratęsti tam tikrus Europos Parlamento ir Tarybos reglamento (ES) 2020/698 3 ir 11 straipsniuose nurodytus laikotarpius (pranešta dokumentu Nr. C(2020) 5757) (Tekstas autentiškas tik anglų kalba)

31.8.2020   
               
               
                  LT
               
               
                  Europos Sąjungos oficialusis leidinys
               
               
                  L 282/22
               
            
         KOMISIJOS SPRENDIMAS (ES) 2020/1237
         2020 m. rugpjūčio 25 d.
         kuriuo Jungtinei Karalystei leidžiama pratęsti tam tikrus Europos Parlamento ir Tarybos reglamento (ES) 2020/698 3 ir 11 straipsniuose nurodytus laikotarpius
         
            
               (pranešta dokumentu Nr. C(2020) 5757)
            
         
         (Tekstas autentiškas tik anglų kalba)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2020 m. gegužės 25 d. Europos Parlamento ir Tarybos reglamentą (ES) 2020/698, kuriuo atsižvelgiant į COVID‐19 protrūkį nustatomos konkrečios laikinosios priemonės dėl tam tikrų pažymėjimų, licencijų bei leidimų atnaujinimo arba pratęsimo ir tam tikrų periodinių patikrinimų ir kvalifikacijos kėlimo kursų atidėjimo tam tikrose transporto teisės aktais reglamentuojamose srityse (1), ypač į jo 3 straipsnio 3 dalį ir 11 straipsnio 4 dalį kartu su Susitarimo dėl Jungtinės Didžiosios Britanijos ir Šiaurės Airijos Karalystės išstojimo iš Europos Sąjungos ir Europos atominės energijos bendrijos 131 straipsniu,
         kadangi:
         
                     (1)
                  
                  
                     Reglamento (ES) 2020/698 3 straipsnio 1 dalimi pratęsiamas vairuotojų pažymėjimų, kurie kitu atveju būtų baigę galioti arba baigtų galioti laikotarpiu nuo 2020 m. vasario 1 d. iki 2020 m. rugpjūčio 31 d., galiojimas;
                  
               
                     (2)
                  
                  
                     Reglamento (ES) 2020/698 11 straipsnio 2 dalimi pratęsiami traukinių mašinistų pažymėjimų turėtojų periodinių patikrinimų užbaigimo terminai, kurie kitu atveju būtų pasibaigę arba baigtųsi laikotarpiu nuo 2020 m. kovo 1 d. iki 2020 m. rugpjūčio 31 d.;
                  
               
                     (3)
                  
                  
                     2020 m. liepos 31 d. raštu Jungtinė Karalystė pateikė pagrįstą prašymą leisti to reglamento 3 straipsnio 1 dalyje nurodytą laikotarpį nuo 2020 m. vasario 1 d. iki 2020 m. rugpjūčio 31 d. pratęsti keturiais mėnesiais ir toje pačioje 3 straipsnio 1 dalyje nurodytą septynių mėnesių laikotarpį – keturiais mėnesiais. Tuo pačiu raštu Jungtinė Karalystė taip pat pateikė pagrįstą prašymą leisti to reglamento 11 straipsnio 2 dalyje nurodytą laikotarpį nuo 2020 m. kovo 1 d. iki 2020 m. rugpjūčio 31 d. pratęsti keturiais mėnesiais;
                  
               
                     (4)
                  
                  
                     dėl vairuotojų pažymėjimų, išduodamų pagal Europos Parlamento ir Tarybos direktyvą 2006/126/EB (2), Jungtinė Karalystė informavo, kad Didžiojoje Britanijoje už vairuotojų pažymėjimų išdavimą yra atsakinga Vairuotojų ir transporto priemonių pažymėjimų išdavimo agentūra (angl. Driver and Vehicle Licensing Agency, DVLA), turinti 49 mln. vairuotojų pažymėjimų turėtojų ir daugiau kaip 40 mln. registruotų transporto priemonių valdytojų duomenis. DVLA per mėnesį gauna vidutiniškai apie 1,6 mln. pašto siuntų. Nors per pandemiją DVLA internetiniai kanalai buvo prieinami, kai kurias operacijas galima atlikti tik pateikiant popierinę paraišką ir patvirtinamuosius dokumentus. Kai kuriomis aplinkybėmis tokios operacijos apima vairuotojų pažymėjimų atnaujinimą. Kiekvieną mėnesį DVLA gauna daugiau kaip 200 000 popierinių vairuotojų pažymėjimų atnaujinimo paraiškų, kai vairuotojai turi atnaujinti administracinį savo vairuotojo pažymėjimo galiojimo laikotarpį arba teisę vairuoti sulaukus 70 ar daugiau metų. Popierines paraiškas, be kita ko, teikia ir profesionalūs vairuotojai, turintys atnaujinti savo teisę vairuoti sunkvežimius ir (arba) autobusus, ir asmenys, turintys atnaujinti vairuotojo pažymėjimą, kuriam dėl medicininių priežasčių taikomi apribojimai. Jungtinė Karalystė mano, kad DVLA pažymėjimų išdavimo įstaigoje turi būti didelis skaičius paraiškas tvarkančių ir pažymėjimus atnaujinančių darbuotojų. Vairuotojų pažymėjimus Šiaurės Airijoje atnaujina Vairuotojų ir transporto priemonių agentūra (angl. Driver and Vehicle Agency, DVA), kurios galimybes atnaujinti vairuotojų pažymėjimus varžo panašūs apribojimai, kokie taikomi DVLA;
                  
               
                     (5)
                  
                  
                     siekiant užkirsti kelią COVID-19 plitimui ir jį suvaldyti, reikalavimai uždaryti tam tikras įmones bei patalpas ir judėjimo bei susibūrimų suvaržymai Anglijoje ir Velse buvo nustatyti kovo 26 d. (The Health Protection (Coronavirus, Restrictions) (England) Regulations 2020; The Health Protection (Coronavirus Restrictions) (Wales) Regulations 2020), o kovo 28 d. – Škotijoje (the Health Protection (Coronavirus) (Restrictions) (Scotland) Regulations 2020) ir Šiaurės Airijoje (The Health Protection (Coronavirus, Restrictions) Regulations (Northern Ireland) 2020);
                  
               
                     (6)
                  
                  
                     remiantis Jungtinės Karalystės pateikta informacija, DVLA turi 6 000 darbuotojų, kurie daugiausia dirba viename pastate, kuriame vykdoma visa pažymėjimų išdavimo veikla. Kai dėl COVID-19 buvo nustatyti apribojimai, DVLA vietoje dirbančių darbuotojų skaičių turėjo sumažinti nuo 6 000 iki 800, o ankstyvaisiais tų apribojimų taikymo etapais vietoje dirbo vos 300 darbuotojų. Tai reiškia, kad DVLA įprasto operacijų skaičiaus atlikti negalėjo. Įprastomis aplinkybėmis DVLA kiekvieną mėnesį išnagrinėja apie 140 000 popierinių atnaujinimo paraiškų. 2020 m. balandžio mėn. išnagrinėtų paraiškų skaičius nesiekė 13 000, o 2020 m. gegužės mėn. jis buvo kiek mažesnis nei 30 000;
                  
               
                     (7)
                  
                  
                     nors dedamos visos pastangos pajėgumams didinti, toliau taikomos teisiškai privalomos socialinių kontaktų ribojimo priemonės tebedaro didelį poveikį vienu metu DVLA dirbančių darbuotojų, galinčių nagrinėti paraiškas, skaičiui. Velso, kuriame yra DVLA patalpos, teisės aktuose reikalaujama, kad organizacijos imtųsi visų pagrįstų priemonių užtikrinti, kad tam tikrose patalpose būtų išlaikomas dviejų metrų atstumas. Šiuo metu pažymėjimų išdavimo įstaigoje vienu metu galinčių dirbti darbuotojų skaičius sumažintas iki maždaug 1 600, t. y. 75 procentais, palyginti su padėtimi iki COVID-19. Todėl šiuo metu DVLA per mėnesį gali išnagrinėti daug mažiau nei 200 000 pažymėjimų atnaujinimo paraiškų ir išduoti daug mažiau nei minėtą skaičių atnaujintų vairuotojų pažymėjimų, o dirbti įprastu pajėgumu nebus pradėta bent iki 2021 m.;
                  
               
                     (8)
                  
                  
                     remiantis Jungtinės Karalystės pateikta informacija, šiuo metu prognozuojama, kad nuo 2020 m. rugsėjo 1 d. iki 2020 m. gruodžio 31 d. DVLA gaus apie 1,5 mln. vairuotojų pažymėjimų atnaujinimo paraiškų. DVLA numato, kad kas mėnesį apie 200 000 iš jų bus gaunama popierine forma;
                  
               
                     (9)
                  
                  
                     remiantis Jungtinės Karalystės pateikta informacija, siekdama sumažinti didelio darbuotojų trūkumo poveikį, DVLA toliau įgyvendina papildomas priemones. Tačiau šių priemonių nepakanka, kad DVLA kas mėnesį vėl galėtų išnagrinėti 200 000 popierinių pažymėjimų atnaujinimo paraiškų. Taip yra nepaisant taikomų visapusiškų priemonių, kurios apima pamaininio darbo režimo įvedimą, kad paraiškos galėtų būti nagrinėjamos po įprastos darbo dienos valandų, darbuotojų skaičiaus padidinimą ir patalpų jiems parūpinimą, taip pat papildomų biuro patalpų nuomą, kad didesnė dalis pažymėjimų išdavimo veiklos galėtų būti vykdoma laikantis galiojančių teisės aktų dėl socialinių kontaktų ribojimo, kuriais siekiama sumažinti COVID-19 poveikį. Nors šios priemonės padės 2021 m. vėl dirbti įprastu pajėgumu, jų nepakaks, kad DVLA galėtų 2020 m. rugsėjo–gruodžio mėn. kas mėnesį atnaujinti 200 000 popierinių pažymėjimų;
                  
               
                     (10)
                  
                  
                     remiantis Jungtinės Karalystės pateikta informacija, DVA (Šiaurės Airija) biurai buvo uždaryti ir popierinių paraiškų nagrinėjimas sustabdytas 2020 m. kovo 27 d. Nuotoliniu būdu dirbantys darbuotojai galėjo nagrinėti internetiniais kanalais teikiamas paraiškas, tačiau nagrinėti popierinių paraiškų nebuvo įmanoma. DVA palaipsniui padidino į biurą atvykstančių darbuotojų skaičių iš pradžių tam, kad būtų nagrinėjamos svarbiausių darbuotojų paraiškos, ir pasirūpino papildomomis laikinomis patalpomis, kad biure dirbantys darbuotojai galėtų laikytis saugaus atstumo. Dalis darbuotojų toliau dirba nuotoliniu būdu. Nors apribojimai mažinami, dėl tebetaikomų suvaržymų asmenims, kuriems reikia patekti pas gydytojus terapeutus, vis dar sunku gauti paraiškoms dėl vairuotojų pažymėjimų pagrįsti reikalingas užpildytas medicinines pažymas. Kaip ir DVLA atveju, bet koks apribojimų atnaujinimas turėtų dar didesnį poveikį DVA gebėjimui nagrinėti paraiškas;
                  
               
                     (11)
                  
                  
                     remiantis Jungtinės Karalystės pateikta informacija, dar vienas veiksnys, trukdantis atkurti įprastą padėtį, yra tas, kad daugelis vairuotojų negalėjo pateikti pažymėjimo atnaujinimo paraiškos. 2020 m. kovo mėn. tam tikroms grupėms asmenų, įskaitant tuos, kuriems, kaip manoma, dėl COVID-19 kyla itin didelė rizika sunkiai susirgti arba kurie klinikiniu požiūriu yra ypač pažeidžiami, buvo rekomenduojama imtis griežtesnių priemonių, kad save izoliuotų nuo kitų. Tai reiškia, kad šie vairuotojai negalėjo atlikti būtinų dokumentų tvarkymo formalumų arba pasitikrinti sveikatos, kad galėtų parengti popierinę vairuotojo pažymėjimo atnaujinimo paraišką. Nors Jungtinėje Karalystėje apribojimai mažinami ir vairuotojai gali vėl imtis daugiau kasdienės veiklos, kai kurie suvaržymai tebegalioja. Tai reiškia, kad kai kurie vairuotojai vis dar negali pateikti visų dokumentų, kurių reikia, kad būtų parengta reikalavimus atitinkanti pažymėjimo pratęsimo paraiška. Be to, įvairiose Jungtinės Karalystės šalyse apribojimai mažinami skirtingu tempu, o tai dar labiau apsunkina padėtį;
                  
               
                     (12)
                  
                  
                     remiantis Jungtinės Karalystės pateikta informacija, 70 metų bei vyresni asmenys ir asmenys, jau turintys tam tikrų sveikatos sutrikimų, gali norėti kuo labiau sumažinti kontaktus su kitais asmenimis ir pageidautų nevykti į pašto skyrius ar nuotraukų kabinas, dokumentams, reikalingiems popierinei paraiškai užpildyti, gauti. Prognozuojama, kad laikotarpiu nuo 2020 m. rugsėjo mėn. iki 2020 m. gruodžio 31 d. pažymėjimus turės atnaujinti apie 650 000 70 metų ir vyresnių vairuotojų. Tai reiškia, kad, jei laikotarpiai nebus papildomai pratęsti, nuo 2020 m. rugsėjo mėn. kai kurie iš šių 650 000 vairuotojų galėtų netekti teisės vairuoti;
                  
               
                     (13)
                  
                  
                     dėl traukinių mašinistų periodinių patikrinimų atlikimo pagal Europos Parlamento ir Tarybos direktyvą 2007/59/EB (3) Jungtinė Karalystė mano, kad po 2020 m. rugpjūčio 31 d. juos atlikti bent jau kai kuriems traukinių mašinistams vis dar gali būti sudėtinga;
                  
               
                     (14)
                  
                  
                     remiantis Jungtinės Karalystės pateikta informacija, dėl Vyriausybės nustatytų griežtų kontrolės priemonių, kuriomis siekta užkirsti kelią COVID-19 plitimui, 2020 m. kovo 26 d. – 2020 m. liepos 4 d. buvo sustabdyta daug traukinių mašinistų periodinių sveikatos patikrinimų. Apribojimai pradėti mažinti 2020 m. gegužės mėn. pradžioje ir nuo tada periodiniai sveikatos patikrinimai palaipsniui vėl pradėti atlikti. Jungtinė Karalystė paskelbė periodinių patikrinimų atlikimo taikant šiuo metu galiojančias COVID-19 kontrolės priemones gaires. Vis dėlto, nors sušvelninus socialinių kontaktų ribojimo taisykles tam tikri periodiniai patikrinimai gali būti atliekami, po to, kai 2020 m. kovo mėn. – 2020 m. liepos mėn. buvo sustabdyta daugelis planuotų medicininių konsultacijų, susidarė didelis likusių atliktinų sveikatos patikrinimų skaičius;
                  
               
                     (15)
                  
                  
                     remiantis Jungtinės Karalystės pateikta informacija, dėl susidariusio tokio (atidėtų) sveikatos patikrinimų skaičiaus iki 2020 m. gruodžio mėn. pabaigos per mėnesį, be vidutiniškai 250 sveikatos patikrinimų, reikės papildomai atlikti 162 periodinius sveikatos patikrinimus. Dėl to šiuos periodinius patikrinimus atliekančių gydytojų ir klinicistų darbo krūvis dar labiau padidės, o traukinių mašinistai turės nuvažiuoti didelius atstumus, kad pasiektų medicinos centrus, jei konkrečiai jų vietovėje bus pradėtos taikyti izoliavimo priemonės;
                  
               
                     (16)
                  
                  
                     remiantis Jungtinės Karalystės pateikta informacija, dėl socialinių kontaktų ribojimo ir papildomų valymo reikalavimų pagal nustatytas traukinių mašinistų sveikatos būklės tinkamumo ir kompetencijos tikrinimo procedūras galima išnagrinėti mažiau atvejų nei įprastai. Dėl to sunkiau valdyti susikaupusius atidėtus periodinius patikrinimus. Be to, galima tikėtis, kad kai kurie klinikiniu požiūriu pažeidžiami traukinių mašinistai ir toliau negalės atvykti į kliniką ar mokymo centrą, kol COVID-19 tebėra plačiai paplitęs visuomenėje;
                  
               
                     (17)
                  
                  
                     todėl Jungtinei Karalystei turėtų būti leista pratęsti Reglamento (ES) 2020/698 3 straipsnio 1 dalyje nurodytą laikotarpį nuo 2020 m. vasario 1 d. iki 2020 m. rugpjūčio 31 d. ir tame pačiame straipsnyje nurodytą septynių mėnesių laikotarpį. Be to, Jungtinei Karalystei turėtų būti leista Reglamento (ES) 2020/698 11 straipsnio 2 dalyje nurodytą laikotarpį nuo 2020 m. kovo 1 d. iki 2020 m. rugpjūčio 31 d. pratęsti keturiais mėnesiais,
                  
               PRIĖMĖ ŠĮ SPRENDIMĄ:
         
            1 straipsnis
            Jungtinei Karalystei leidžiama pratęsti Reglamento (ES) 2020/698 3 straipsnio 1 dalyje ir 11 straipsnio 2 dalyje nurodytus laikotarpius, kaip nurodyta toliau:
            
                        a)
                     
                     
                        Reglamento (ES) 2020/698 3 straipsnio 1 dalyje nurodytą laikotarpį nuo 2020 m. vasario 1 d. iki 2020 m. rugpjūčio 31 d. pratęsti keturiais mėnesiais;
                     
                  
                        b)
                     
                     
                        Reglamento (ES) 2020/698 3 straipsnio 1 dalyje nurodytą septynių mėnesių laikotarpį pratęsti keturiais mėnesiais;
                     
                  
                        c)
                     
                     
                        Reglamento (ES) 2020/698 11 straipsnio 2 dalyje nurodytą laikotarpį nuo 2020 m. kovo 1 d. iki 2020 m. rugpjūčio 31 d. pratęsti keturiais mėnesiais.
                     
                  
         
            2 straipsnis
            Šis sprendimas skirtas Jungtinei Didžiosios Britanijos ir Šiaurės Airijos Karalystei.
         
         
            Priimta Briuselyje 2020 m. rugpjūčio 25 d.
            
               
                  Komisijos vardu
               
               Adina-Ioana VĂLEAN
               
                  Komisijos narė
               
            
         
         
            (1)  OL L 165, 2020 5 27, p. 10.
         
            (2)  2006 m. gruodžio 20 d. Europos Parlamento ir Tarybos direktyva 2006/126/EB dėl vairuotojo pažymėjimų (OL L 403, 2006 12 30, p. 18).
         
            (3)  2007 m. spalio 23 d. Europos Parlamento ir Tarybos direktyva 2007/59/EB dėl traukinių mašinistų, valdančių lokomotyvus ir traukinius geležinkelių sistemoje Bendrijos teritorijoje, sertifikavimo (OL L 315, 2007 12 3, p. 51).